khistorydata/jeongjo-sjw-relations huggingface dataset:
정조 2년
戊戌三月十九日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。公州敗船事。俄已傳敎申飭。而莫重裝載。道臣初不董飭。地方官全不致力。每有臭載之患。誠極駭然。國榮曰。敗船之弊。非但道臣守今之不能檢飭。專由於監色沙格輩中間作奸之致。此習嚴懲。然後可無故犯之弊矣。上曰。聚生民之膏血。消瀜於此輩之手。尤爲駭憤。國榮曰。俄有戶判推考之命。而本事非戶判之罪云矣。上曰。紫門監所掌。戶判豈有不知之理乎。國榮曰。凡諸差備內小小役事。有中使知委。則紫門監率軍丁。直爲修改。而初不來告於戶判。自是前例。故戶判初不聞知云矣。上曰。前例旣如是。則非戶判之罪也。仍命書傳敎曰。戶曹判書推考傳敎勿施。命退去。諸臣以次出。
정조 2년
行都承旨洪國榮藥院直。行左承旨鄭民始坐直。右承旨徐有防坐。左副承旨吳載紹坐。右副承旨李鎭衡坐。同副承旨李秉模坐直。注書柳孟養藥院直鄭東浚仕直。事變假注書李兢淵仕。
정조 2년
傳于李秉模曰。召對爲之。
정조 2년
李秉模啓曰。召對爲之事。命下。而玉堂上下番。俱以實錄郞廳。晝仕出去。何以爲之。敢稟。傳曰。停。
정조 2년
傳于鄭民始曰。左承旨率都監郞廳入侍。
정조 2년
李秉模啓曰。儲慶宮祭享。當自今年變節。昭顯廟位主。亦當埋安。該曹何不稟定日字。儀定儀節乎。問啓事。命下矣。問于禮曹判書李景祜。則以爲儲慶宮祭享變節。昭顯廟位主埋安。在於祔廟後。故未及稟定。致勤下敎。惶恐待罪云矣。敢啓。傳曰。知道。勿待罪。
정조 2년
傳于鄭民始曰。文臣朔試射時。副司果金宇鎭貫革十五巡三十三中。之次副正字兪任柱十六中。昨年旣以內帑弓箭。有所施賞。其在勸奬之道。宜無異同。居首弓箭一部。之次箭竹五十介。以內下者賜給。
정조 2년
傳于李秉模曰。今番祔廟上號封園時神輦神位幄次遮帳鋪陳。自典設司及都監依昨年例擧行。用後還下該曹事。分付。
정조 2년
以執義李亨元。持平宋銓李思祚。司諫洪彦喆。獻納洪周萬。正言安廷玹李延秊等牌不進。罷職傳旨。傳于李秉模曰。只推。
정조 2년
傳于李秉模曰。已爲申飭。別監鄭時泓韓命潝放送。
정조 2년
全羅監司鄭元始狀啓。順天官居。能櫓軍劉有先。良女鄭召史等九名渰死事。傳于徐有防曰。令本道。恤典擧行。
정조 2년
李秉模。以承文院官員。以都提調意啓曰。今此奏文表文。旣皆正書。安寶後。定禁軍騎撥。下送于使行所到處。同爲齎去之地。何如。傳曰。允。
정조 2년
李鎭衡。以戶曹言啓曰。昨今年。因紫門監報狀。差備內外隨毁修補處無下敎擧行者。一一相考文書。書入之意。敢啓。傳曰。知道。
정조 2년
李秉模啓曰。今三月二十一日。祿都目政事爲之之意。敢啓。傳曰。知道。
정조 2년
四學儒生幼學金順行兪鉉柱尹常烈尹善繼李儒祜金斗景金履實金錫根黃仁緝李魯三洪秉周張元汲沈能百兪漢良金履淵朴重浩金文根金斗寅南應來尹輝東李靖會宋宅明李應宗安宅心金珏宋煥德尹性忠金泳一朴興淳金鍾文洪仁煥安珏宋觀休李彦九李永休許尹殷柱鄭成人柳閔文洙天命翊金處白金斗聖李英勉閔景孝沈能繼洪樂謙韓公弼李克成韓公普趙鎭萬張志默尹鍾烈金昌煥金復煥金斗陽李羲成李羲鼎閔承爀姜良會姜在憲姜在安姜在寅姜在寬金載璉李綰洪柱華洪柱夏朴玄壽朴弘壽黃基孝黃仁燾鄭存德李鎭寬李頔李秉漢李曾植李在純具圭錫金得秋申在熙金煥奎林羽喆朴準源徐有鉉林元浩尹行任李義弘洪秉順申思疇李晉五尹禹欽李雨龍洪柱星沈鑄李學明李宗明李好明李東明李爲彬趙得永姜杓李東楹李元坤許明李東旭尹之鍾尹之鉉李命咸尹勉緯李熙采朴元陽朴冕源李惟兼李述初柳賢喆沈鏄沈在賢洪柔燮金載象金載龜趙綱鎭趙命鎭徐用修徐仁輔李勉之閔益爀沈述祖徐有瑴徐柔修沈郁鎭沈允之沈師定任履周尹熤徐有敏尹華東尹久東尹趾東尹常東金履尹金樂顯洪秉魯沈鎜李芸尹麒祥徐有鉉李誠傳具仁欽金鎭閔義爀李珹沈榮鎭沈宇鎭兪鉉承李厚生李普獻李英獜金在恂趙學順趙學善金文根李宅運金懋淳金好淳辛耆寧吳明常吳夏常朴鼎壽沈性浩康宅祚康益李瑴沈晉賢尹敬鉉李明謙趙學尙趙學元尹佐國李彦榮洪遇燮洪秉翼韓瀷韓潝洪益純張鉉昌張僴張乾張錫中朴宗龜金斗榮徐興輔金魯中朴宗翊魚用九李宗岳李宗直洪俊榮權丕應權太應洪大榮許晙李尙謙宋文一安光進安植徐念修韓志默韓思默林相說宋榮李東獻洪益運南永來閔重爀李正鉉鄭斗衡李翔逵韓羽洪宋文祥李羲元徐有積吳覺常申德彬兪世煥鄭民周兪文煥兪翼煥柳近陽李廷卨洪樂衡尹致猷安厚遠安福遠安命遠朴晙朴昇源李觀河李魯彬李希訥黃基宇李礪商李維城權鎰朴鳴和朴來文朴商和趙亨鎭金晩淳金敬淳申在明金毅淳金麟淳吳敏常金復淳吳命常魚在象徐有倫黃鍾五李喆奎沈能直朴明壽沈能述李英紹韓樂裕洪秉完韓克裕元在亨元在長金遠根金鼎煥金老根金鋐鄭履綏韓涉尹善衡金瑬李海福沈鎜沈魯賢趙顯冑趙顯城趙顯鼎趙進慶申錫顯閔百漸閔永爀閔百純姜世文柳聖霖沈趾賢李英玉洪秉實李致重李鐘和鄭最成尹商鼎鄭昱兪益柱李世玉姜彙喆金樂淵金載奕鄭晳翔李允升鄭泰柱鄭沆金煥星黃載重黃載鼎徐有偁具漸海金元模尹溶尹濡尹浣尹守興安景明李仁模柳諄尹致亮尹守鉉尹勉鎭尹勉純金啓英申緝尹守容尹守翼尹守晩李鼎圭李翼源李象鉉徐有陽徐有陶金鼎九任烒李儒準任默徐季修洪胤祚鄭芝春金碩鉉趙光鉉洪喆李馨五李曾和李魯秀鄭文綏李東明李宗明兪星柱兪台柱兪正柱金鋼金鍒金宗鉉金在岳吳學常吳箕常金羲淳徐有能徐有秉徐萬修徐有昇徐稷修金相任金斗晶鄭致綏鄭在文鄭在元南泰來南復來金履采趙哲永趙壽永安性天尹龜祥李基中鄭國輝兪肯柱鄭觀輝兪昇柱兪擎柱沈師東沈師英李興弼李義植李學宗李義敦李壽淵閔修天李義悅李用九李鼎九鄭晩錫朴載中金基彦洪益年李羲駿金魯簡徐珏修等疏曰。伏以臣等。伏見日者館學捲堂草記批旨。有曰李惠祚事。極爲駭妄。自當處分。竊相加額曰大哉王言。吾國其庶乎。于今四五日。寥寥無聞。則只由於下無請討之擧。以致夫上稽懲治之律。一國士氣之委靡頹墮已極寒心。而斯文亂賊之自在偃息。其可成說乎。噫。紫陽朱子出。而二帝三王。周孔思孟群聖賢之道明。先正臣宋時烈出。而紫陽朱子釋經註傳之說明。朱子可謂群聖賢之忠臣。先正又以承朱子之嫡統。蓋先正一生所服行者。朱子之言也。一生所講明者。朱子之書也。語其道德。則聖祖三世之所尊師。語其學問。則東土百世之所標準。是以先王躋之於文廟之享。聖上稱之以我東朱子。則凡生于東土。而戴天履地者。所當仰之以父師。尊信之不暇。至於先正所撰輯朱子箚疑。乃是先正平生精力所在。屢年講討所成。蓋爲大全一部。自是萬古開群蒙之書。萬世開太平之要。而旨義微竗。立言廣博。有非後學開卷瞭然者。故先正。必欲參考而會通之。證釋而辨白之。使朱子之旨。大明於世。且見賊鐫掃去四書章句。別立已說。凌蔑朱子。顯加詆斥。故先正。慮其害之甚於洪水猛獸。乃曰朱子之書若不明。則吾道不行。邪說誣民。人將無以爲人。遂專力於此書。搜羅諸書之所出。參考義理之所在。博采竝時君子之議。屢更年所。始克成編。則良工獨苦。大匠巨斲。可以質百世而無疑。羽翼斯道。嘉惠後人。實有親見朱子來之竗。則其在後學。當仰之若神明。而賴以作讀朱書之階梯。可也。惟彼惠祚者。不知何狀怪鬼。何等心腸。而乃敢凌侮於稠人廣衆曰。尤菴何許者。箚疑何足道哉。肆然詆斥。不遺餘力。不滿於列聖之所尊師。而擧世之所敬信。敢以凶肚私意。欲戰天下之公議。蓋其餘泒流。自鐫黯輩凶論。而撐腸滿腹。消除不得。常時假粧外面。蒙飾衣冠。出入搢紳之列。忽地觸激。眞奸宿贓。露出無餘於俄頃之間。語其惡則過於昱甲。論其罪則浮於明徽。至於其子漢肇。其父悖亂之狀。已爲多士之所駭憤。則在渠之道。但當俛首低眉。逡巡退出。求蓋父愆。使之不得罪於擧世正論。而免其刑戮。此乃人子之道。而不此之爲。乃反憤罵詆毁。無所不至於明倫堂下衆會之中。可知其家傳凶肚。世守悖論。已自其生髮未燥之前。而因此。使其父之過惡。益自彰露。得罪於萬口。則不但爲聖朝之悖臣。斯文之亂賊而亦未免爲渠家之不肖子。惠祚父子之罪。若不嚴加重律。則向時明徽之目。必將不瞑於地下曰。彼有如此之罪。不被顯戮。我何獨云然。且其他革面而未革心者。將接跡而起。任自跳踉。則其於世道斯文。深有所大可憂者。而肅考晩年正訓。聖上首先表章之旨。無以有辭。於萬世。而盡爲此輩破壞澌滅。豈不痛哉。臣等不勝㥽駭。玆敢齊籲於天地日月之下。伏乞聖明。亟下睿斷。夬施重律。使亂悖凶頑之徒。有所懲戢。扶正抑邪之論。得以伸行。千萬幸甚。答曰。省疏具悉。爾等之爲斯文如此者。良庸尙矣。然予之常不處分。待朝廷之議也。爾等退修學業。
정조 2년
戊戌三月二十日。記事官姜彙鈺。宗簿寺啓目。李明五之世系誤錄處。前頭譜略修改時。一體釐正。恐合事宜。上裁。何如。傳曰。依回啓施行爲良如敎。
정조 2년
戊戌三月二十日辰時。上御誠正閣。都承旨入侍時。行都承旨洪國榮。記事官柳孟養林錫喆金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。雨意去益漠然。民事誠爲可悶。國榮曰。目前麥事。幾乎判歉。而雨意尙此漠然。言念民事。誠甚罔涯。上曰。昨歲告歉之餘。民之所望者。只此麥農之豐登。嚴霜不止。凄風日作。一雨尙遲。前頭之事。慮無所不至。誠甚憂悶矣。國榮曰。麥農若又告歉。則哀彼窮民。有離散之慮。只自悶迫而已。上曰。卽見戶曹草記。則昨今年差備內外修補處。不待下敎擧行者果多云。此是流來襲謬之弊。差備至近之地。豈可不稟而敢爲土木之役乎。此則不可不更爲定式也。國榮曰。深嚴之地。初非外人所可任自出入處。況許多役軍無下敎。而肆然入役於莫重之地乎。此後則必待下敎後擧行事。分付。似好矣。上曰。當申飭於差備所屬矣。命退去。諸臣以次出。
정조 2년
戊戌三月二十日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。命讀學儒金順行等疏賜批。上曰。李惠祚之侵辱先正。已極無據。而旣非書諸文字者。又非推上朝廷者。不過語言間傳播之事。朝廷旣有公議。則自當有請勘之擧。殊非自上直爲處分之事。故予之批答。卽以此也。國榮曰。聖敎誠然。而朝廷公議姑未發。而殿下處分尙靳。多士必不勝抑鬱。又有更瀆之擧矣。上曰。連事煩聒。則亦甚可悶矣。命讀諸道狀啓。國榮讀奏。命書判付。上曰。表咨文。已爲正書乎。國榮曰。業已正書。故承文院草記啓下後。將使禁軍。騎撥下送矣。上曰。使行今到何處乎。國榮曰。發行業已四日。當過平山矣。上曰。注書出去。表咨文安寶後。卽爲發送事。分付。命退去。諸臣以次出。
정조 2년
戊戌三月二十日申時。上御誠正閣。左承旨都監郞廳入侍時。行左承旨鄭民始。記事官鄭東浚徐龍輔金勉柱。都監一房郞廳李采。以次進伏訖。上曰。都監郞廳進前。采進伏。上曰。爾是別例房郞廳乎。采曰。然矣。上曰。今番自都監擧行之事。皆在於傳敎中。而特召爾分付者。都監之擧行。專在於郞廳故也。爾其惕念擧行。可也。仍命書傳敎曰。今此祔廟習儀。當行三度。而取考丙午謄錄。則自一度宗親文武百官之進參。自二度侍衛軍兵之陳列。一依正日例擧行矣。雖出於預爲習禮之意。而習禮生熟。在於執事官。至於百官軍兵屢次陳列。徒近煩文。況有丁丑已例。今番則至於三度習儀日。依正日例擧行。而百官則只有堂上衙門堂郞各一員。宗親每品進參事。預爲知委。一二度習儀日。則除不緊執事。但以廟內殿內擧行執事進參事。分付祔廟都監。上號進號習儀。亦依祔廟習儀例。只三度時。依正日例擧行。上號進號。別無各習之儀。同時擧行。而事面與祔廟有異。百官進參一節。安徐事。分付。上號都監及進號都監封園上諡。則體貌之輕重自別。依先朝近例。習儀只行一度於他都監三度習儀日事。亦爲分付於封園都監。又命書傳敎曰。取考丙午儀軌。則大王神輦侍衛別監六十人。王后神輦侍衛別監二十人。四位神輦分排。至於一百六十人之多。見今掖隷元額。未滿百數。則依此數充定。徒致雜亂。此等時此輩之從中跳濫。以前之弊。不可勝言。今番則大王神輦四十人。王后神輦十人磨鍊。而第十三室祔廟時別監。兼用於第十四室神輦。而所謂假別監名色。切勿多差。只以不得不假充之數啓下事。嚴飭掖庭署。雖大殿別監。豈敢不擧行於神輦乎。依此知悉。衣資則於大駕動駕。當爲題給。何必疊給於一人乎。只於神輦假別監處。量宜題給。切勿混殽之意。亦爲嚴飭。司謁處許多弊端。皆在此輩。毋論掖庭排設房書房色。凡諸狀報。一切禁斷。以爲省費之道事。申飭該都監及該曹。又命書傳敎曰。取考儀軌各項習儀。大駕動駕節次。亦有習儀三度之例。此則尤是煩文之煩文。動駕儀節。雖不習儀。自己慣習。今番則勿爲磨鍊事。分付都監。又命書傳敎曰。丙午年謄錄。則神輦後。有標旗陳列之例。無龍旗而有標旗。似無意義。以有標旗而欲設龍旗。則恐涉如何。令本都監。溯考久遠前例。參以已見。從長論理。以都提調意。草記稟處後擧行事。分付祔廟都監。又命書傳敎曰。宗廟修理所。此是莫重之地。不可任其別工作一人而已。都監都提調及堂上一員。逐日進去。眼同監役。如已始役。自今日依此擧行。禁喧禁雜人及諸般猥屑之事。一切着意嚴飭事。分付於本署及都監。又命書傳敎曰。今番各都監八處儀仗繖扇輦輿床卓等物新造及修補數爻。依祭器例。別單書入。待點下存減擧行事。令都監知悉。又命書傳敎曰。今番各都監諸執事。依丁丑傳敎。雖命兼用。而有司或不無眩於擧行之弊。諸執事員數及領率擔排軍校等一應所屬。自都監。抄出各年儀軌區別分屬。別單書入事。分付各該都監。又命書傳敎曰。冊禮都監習儀以一度。封園都監習儀日兼行事。分付。內習儀勿爲磨鍊事分付都監。又命書傳敎曰。徽寧殿改題主及上諡。亦有習儀之例云。依丙午年例。只行一度。而祔廟二度習儀日兼行。不緊執事安徐。只令廟內駿奔者進參事。分付都監。又命書傳敎曰。今番孝明殿徽寧殿延福殿祔廟及徽寧殿改題主習儀時。勿論初二度及三度。假主假寶造成一節。一依先朝傳敎。切勿擧行。其餘各項習儀時所用。有正件外假件。以至床卓祔褥屛帳函巾等物。莫不皆然。極甚不緊。今番則正件中。量宜取用。切勿更造事。申飭諸都監。又命書傳敎曰。上號進號習儀。則雖行三度。一度二度。自都監擧行。三度則只以內習儀擧行事。分付都監。上曰。今下傳敎甚多。郞廳卽爲謄去。以爲擧行之地。可也。仍命退。諸臣以次退出。
정조 2년
戊戌三月二十日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卽見大臣收議。則延祜宮祭儀不可與己祧之儲慶宮。用以一例云者。言甚好矣。國榮曰。靖賓宮封園屬耳。祭禮若依己祧之宮而擧行。則殊非從厚之道。與毓祥宮昭寧園祭禮品式。損益磨鍊之議。誠爲得當矣。上曰。金宇鎭。朔試射三十六中。果是善射矣。國榮曰。雖武弁有熟工者。未易如此多中矣。上曰。旣魁於講試。又居首於試射。年少新進。眞是絶才矣。國榮曰。然矣。命書傳敎曰。明日晝講爲之。命退去。諸臣以次出。
정조 2년
行都承旨洪國榮藥院直。行左承旨鄭民始受由。右承旨李義翊坐。左副承旨徐有防坐直。右副承旨李鎭衡坐直。同副承旨申應顯未肅拜。注書柳孟養藥院直鄭東浚仕直。事變假注書李兢淵仕。
정조 2년
徐有防啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 2년
傳于李鎭衡曰。騎馬二匹立之。
정조 2년
傳于李鎭衡曰。新除授訓鍊大將牌招。聽傳敎。
정조 2년
備邊司薦望。以洪國榮爲訓鍊大將。
정조 2년
傳于徐有防曰。禁衛大將。斯速出代。出代間。御將兼察。
정조 2년
傳于李鎭衡曰。同副承旨李秉模。大司諫除授。牌招察任。
정조 2년
以政官牌招啓辭。傳于李鎭衡曰。卽爲牌招開政。
정조 2년
有政。吏批。行判書金鍾秀受由在外。參判徐浩修進。參議未差。左副承旨徐有防進。啓曰。判書金鍾秀受由在外。參議未差。小臣獨政未安。何以爲之。敢稟。傳曰。仍爲之。以金華鎭爲大司憲。金熤爲右尹。尹師國爲兵曹參知。李普行爲禮曹參議。尹益喆爲工曹佐郞。李福徽爲司成。尹東暹爲知春秋。鄭民始爲同春秋。鄭好仁爲惠民提調。金光泰爲龜城府使。趙章漢爲慶尙都事。書題朴德起金景祖洪履明單付。別座曺彦臣單付。學錄韓相肇單付。奉常參奉丁俔祖單付。折衝白鳳翼今加嘉善賞加。
정조 2년
兵批。判書李徽之進。參判邊得讓入直進。參議丁範祖病。參知尹師國未肅拜。右副承旨李鎭衡進。啓曰。訓鍊正。今當差出。而擬望之人乏少。二望備擬以入。何如。傳曰。允。以李匡運爲羽林將。姜始顯爲五衛將。黃道暹爲忠壯將。李格爲訓鍊正。崔範星爲武兼。前營將權璹。折衝今降禦侮。加資還收事承傳。知事韓世增單付。同知李衡命單付。僉知吳載衡張起允朴宗郁單付。副司直尹東暹李敬養申應顯李義弼。
정조 2년
傳于李鎭衡曰。新除授承旨。待下批牌招察任。
정조 2년
承旨前望單子。以申應顯落點。
정조 2년
李鎭衡。以禮曹言啓曰。今此祔太廟後宗廟五享大祭時。每祭犧牲。牛一首羊一口猪三口。朔望俗節猪一口。春秋修改無時別祭時猪一口及配享功臣祭猪一口。當爲加用。依此封進事。分付該曹。而牛牲。則例以五體分用矣。二體則陳設於十三室十四室。而所餘三體。則用於和大羹糝食餅。羊牲則親祭時。二口加進排事。竝爲分付。何如。傳曰。允。
정조 2년
徐有防。以武臣堂上祿試射所差備官。以試官意啓曰。今日試射時。羽林衛將折衝李仁彬。未滿四中。依承傳罷職。何如。傳曰。允。
정조 2년
李鎭衡。以兵曹言啓曰。卽伏見平安兵使李柱國今春淸南巡操後軍器執頉啓本。則管下各邑鎭軍器中。有略干執頉。故各該鎭邊將。各其邑座首監色。決棍懲礪後。趁卽修補之意嚴飭云。而其所破傷。雖是些少之物。常時不卽修改。致有此執頉之擧。其在戎政。誠甚疎忽。當該守令邊將。推考警責。何如。傳曰。允。
정조 2년
又以兵曹言啓曰。前大丘營將權璹。與慶尙左兵使白東俊。有同姓四寸妹壻應避之嫌。而循例赴任。有違公格。道臣旣已罷黜。則所授加資。不可仍置。依例還收之意。敢啓。傳曰。知道。
정조 2년
又以兵曹言啓曰。依傳敎。訓鍊都監將官將校。一倂拿致嚴査。則各人等所供內。馬兵差官右別武士鄭興周。行陣之際。馬上果爲飮草云。而鄭興周。捉來査問。則渠亦遲晩。而與馬兵左右哨官趙毅鎭。同爲飮草云。故嚴問於趙毅鎭處。則札駐時。下馬飮草的實納招龍旗後佩筒箇隨行者飮草云。故宣傳官從行內吹。捉來嚴問。則所告內。宣傳官南愼五。大駕歷臨東關王廟時。蛟龍旗留駐道上。下坐飮草。而騎馬後。亦爲橫竹的實云矣。敢啓。傳曰。知道。馬兵差官及哨官龍旗宣傳官之陣上橫竹者。一倂從重決棍後汰去。
정조 2년
徐有防。以刑曹言啓曰。別監鄭時泓韓命洽放送事。命下矣。依傳敎。鄭時泓韓命洽。卽爲放送之意。敢啓。傳曰。知道。
정조 2년
兼刑曹判書蔡濟恭疏曰。伏以臣銜命異國。拜辭天陛。一踰沙峴。君門便隔萬里。回望五雲。曷勝戀結。念臣身旣出疆。所帶職名。俱係緊重。不可一日虛曠。伏乞亟命攸司。將臣本兼諸任。倂行遞改。以幸公私焉。答曰。省疏具悉。疏辭下該曹稟處。
정조 2년
副校理嚴思晩疏曰。伏以禮展先陵鑾蹕穩旋。叨參陪班。忭幸尤切。臣之老母。適因事暫出郊廬。猝患關格之病。症勢萬分危篤。急脚來到。促臣來省。臣不勝煎迫之私情。忙陳短章。徑出都門。伏乞聖慈。俯賜諒察。亟命鐫罷。仍治臣擅行之罪。以肅朝綱。不勝幸甚。答曰。省疏具悉。爾其勿辭。往護母病。
정조 2년
開城留守兪彦鎬疏曰。伏以日月易得。孝明殿祥事奄過。恭惟聖情哀廓。益復未逮。區區下情。不勝悲念之至。臣猥膺居留之恩命。親承釐革之聖諭。臣受任以來。日夕兢惶。思所以殫竭愚誠。補苴罅漏。以爲一分報效之圖。而才識不逮。頭緖未定。苟然冒據。倏已經歲。官弊民瘼。一未登聞。循省慙恧。若負大何。竊念本府十數年來。財儲益耗。公私俱罄。戎政日以疎虞。民力日以凋瘵。目下已多難支之形。方來實有無窮之慮。苟究厥由。則營府百需。專靠於債殖。民生日用。惟資於公貨。上下交征。人日趨末。而其所以致此者。卽地狹人衆。無可耕之土故耳。大抵本府元籍九千四百餘戶。男女三萬四千二百八十餘口。籍兵六千。而壤地褊小。一府幅員。雖稱幾里。然出東門一步。卽爲長湍地。距南城不數里。亦係豐德。北有天磨聖居諸壯山。環擁周遭。幾數三十里。西有靑石洞。陡崖邃壑。綿亘二十里。險阻磽确。皆是不耕之土。惟近郭平衍之地。廬居而田作者。東西僅三十里。南北僅五里許。而田少種穀。多耕木綿。惟郭內田。水種一斗。平年收租三石。稱上上。然土皆白沙。專用糞漑。力穡致然。非素膏腴。則其壤小而土瘠。口衆而食貧。可推以知也。民旣務本無地。則仰機利於四方。名編軍籍。而身居遠道。平時點閱。尙須豫期數月。則脫有緩急。非可以朝呼而夕至。且其享祀使客軍務勅需。非有土地公賦可以供支。而只取贏於十一之殖。則是軍額債券。徒爲虛簿。惡在其設大鎭置重兵。爲要衝之關防也哉。今爲蘇弊袪瘼之道。惟是稍廣地界。民有耕食之樂。均輪賦役。官無債殖之弊。而民不趨末。自歸本業。苟無擧債遠賈之民。則自有緩急可恃之兵矣。臣請得以條陳焉。本府與海西之金川郡。壤界相接。而中間竝牛峯江陰兩縣。合置一郡。舊牛峯之地。有所謂大小南兩面者。透迤陡入於大興山城之後。介處於長湍松都之間。廣可二十里。長近三四十里。中有白峙僉使鎭。鎭舊屬本府。往在丁酉年間。以營儲不敷。移屬此鎭於海西。蓋此兩面之地。踰越重嶺。隔絶迂廻。距本郡爲百餘里。而往來路徑。反由松都。其於本郡。則僻在一隅。土曠人稀。稅重役煩。一陳纔墾。百陳都徵。故居民日離。田野益蕪。實爲等棄之土。於松都。則府民土田。居三之一。雖若門庭之近。而旣非管束之地。故自作一區。民俗獷悍。有主原田。不肯輸稅。欺詐百端。彼此兩棄。桑麻耕稼之土。擧皆陳廢。黃茅白葦。極目蕭瑟。冬春之交。野火自燒。四山童濯。便成焦土。一府所賴樵蘇亦絶。以用爲棄。寧非可惜。今若得此兩面。還屬本府。移民墾食。俾有容保之地。實合事宜。且以關防要害論之。白峙鎭。距黃海監營。爲二百六十里。距兵營。爲二百八十里。倉卒之際。難受節制。敵若捨大路。直踰兔山。則白峙爲其捷路。若使松都而無此鎭。是無大興山城也。何則。大興旣高在萬山之中。而無附近鎭堡爲之聲援。呼吸相關。則敵已遶出其背矣。且白峙之距山城。纔四十里。距松都爲七十里。則揆以便宜。當受節制於本府。而爲山城掎角之勢。與礪峴鎭。爲松都之左右翼。以扼西上之衡矣。今也屬之他道。離其掎角之勢。不聽指揮於七十里之近。而遠赴乎數百里之外。則其利害便否。果何如也哉。然則中間移屬之擧。實爲失策之大者。海營若以空割兩面爲難。則本府亦有代換之土。本府所管粘石屯。在於平山。其地方數十里。軍額三哨。還穀千餘石。屯田百數十日耕。而越在他境。事多妨掣。今若以此。屬之平山。以平山南面之贅入金川者。割與金川。以次交換。則不惟彼此無損。得失惟均。以言乎海西。則以荒廢之土。易旣墾之地。以言乎松都。則以此兩面。作爲屯田。收其租入。以充公用。減其債殖。以安民業。使之平居力田。有事城守。則其爲西都保獐之利。孰有大於此乎。顧此兩面。在彼在此。莫非王土。則第視其利害便否而已。不須切切乎此疆爾界。而在前受命居留之臣。亦有陳請之事。海營未諳。陳棄之如彼。本郡不計事宜之若此。直爲防格。若較勝負。實非共濟國事之道也。噫。松民之積年抑鬱。日夕顒望者。惟玆兩面之還屬。而臣之到官之初。塡街擁車。號訴不已者。亦惟是說。則民情。大可見也。故臣親審其地形。熟察其陳荒。卽與一府文武吏士。商確便否。敢此祈請。伏願聖明。特加三思。亟下臣章於廟堂。以爲指揮處置之地焉。答曰。省疏具悉。所陳誠有意見。令廟堂稟處。
정조 2년
戊戌三月二十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。自昨初昏。忽有微感。夜後氣頗不平矣。國榮曰。寢睡。何以爲之乎。上曰。不得善寢矣。國榮曰。令醫官入診。好矣。上曰。不甚大段。姑置之。可也。命讀公事。國榮讀奏。上曰。近來臺諫。無一詣臺者。政院每每請牌。有何情勢而然乎。國榮曰。不知有何許情勢。而多日闕啓。殊涉未安矣。上曰。今番各都監習儀。多數省減。都監擧行。似當簡便矣。國榮曰。大抵習儀之法。雖爲重其事之意。許多習儀。若一一擧行。則都監想必日不暇給。今此省減誠好矣。命退去。諸臣以次出。
정조 2년
戊戌三月二十一日巳時。上御熙政堂。晝講入侍時。特進官李重祜。知事李徽之。參贊官鄭民始。侍讀官林蓍喆。檢討官金憙。記事官鄭東浚徐龍輔金勉柱。宗臣凝善君爔。武臣副護軍吳載衡。以次進伏訖。上讀前受音訖。蓍喆進講論語第二卷。自子曰吾未見剛者。至其使民也義。上讀新受音訖。蓍喆曰。棖也慾。焉得剛云者。聖人之旨深矣。中庸曰發强剛毅。足以有臨。書言彊而塞。剛而義。以此觀之剛之一字。允爲聖學之要道矣。然而若爲私慾所牽掣。則雖欲爲剛。決不可得矣。是以孟子論浩然之氣。先言至大至剛。而次言配義與道。配義與道。則其物慾之淨盡。有可知矣。孔子論爲仁之道。必稱克己復禮。又言剛毅木訥近乎仁。仁然後爲剛。而剛則近仁之義。有可見矣。矧乎帝王家學問之工。尤爲一剛字爲貴。而其所謂剛者。非暴戾嚴刻之謂。蓋其謙虛柔巽之中。亦自有剛。故如帝舜之舍己從人。好察邇言。以外面觀之。則似非爲剛。而以其惟精惟一。允執厥中也。故能有烈風雷雨不迷之剛矣。如漢武之窮兵黷武。威振四夷者。實似爲剛。而以其內多慾而外施仁義也。故其終有惑信方士。虛耗四海之患。似此等處。其剛與不剛。有可以立判者矣。殿下以乾剛之德。履九五之位。凡所作爲。務循公平。剛之一字。臣無容更可仰勉。而第不至極工。則事事皆然。有未可知矣。伏願加意於此等處。淨盡私慾。動合天理。則終至於卓然不倚之境矣。下章又言子路有聞。未之能行。惟恐有聞云者。可以見古人。果於躬行之義矣。蓋學問之工。不以無聞爲患。聞而不能行之之爲患。故傳說之言曰匪知之艱。行之惟艱。中庸曰得一善。則眷眷服膺而勿失之。殿下聖學高明。已臻於博學審問之境。則臣等所仰勉者。惟在於篤行之工矣。伏願更加體念焉。憙曰。剛字之義。上番已陳之。而此剛字。卽孟子所謂至大至剛之剛也。至大至剛。卽人人所稟之氣。而集義然後。可以不失其剛大之體。是以與義相反者利也。而慾生於利。故有慾者。不能集義。而不能集義。則焉得剛乎。是知常伸於萬物之上者剛是也。常屈於萬物之下者慾是也。而雖以匹夫之賤。能剛則伸於萬物之上。雖以萬乘之尊。有慾則屈於萬物之下。伏願殿下。惕念於此。又曰。子産有此君子之道。故得夫子之稱許。而人君分上。亦有此四道焉。聖不自聖。則恭於行己也。至於事上二字。則雖似不可言於人君。苟能敬天。則此便是敬於事上也。若夫養民惠使民義。則爲人君者。固當惠以養民。而亦不可不義以使民。此所謂富而後敎之者也。伏願聖上。留意於此焉。上曰。上下番所陳俱好矣。重祜曰。上下番已陳。別無可奏矣。徽之曰。慾者卽血氣之私也。蓋欲爲之事。卽害於義理之正。剛之一字。非但學者之爲要。尤緊於帝王家學問矣。民始曰。上下番及經筵已陳。別無更奏矣。上曰。此剛字。卽無是餒而之剛乎。徽之曰。然矣。上曰。無是之是字。卽謂何也。憙曰。卽氣也。上曰。千萬人吾往。非暴虎憑河之勇也。有志氣之剛。然後可以如是矣。徽之曰。然矣。上曰。性與天道。性指何性。天道何道也。憙曰。性卽本然之性也。道卽指自然之理也。上曰。性與天道卽一也。而分而言之何也。徽之曰。在天爲道。在人爲性。故雖是一原。分而言之矣。蓍喆憙曰。臣等得見大學捲堂草記及學儒疏辭。則李惠祚之事。誠是斯文之大變怪也。先王臣宋時烈道德學問之爲朝家所尊禮。一世所宗仰。爲如何哉。而惟彼惠祚。乃敢於稠廣之中。詆毁侵辱。罔有紀極。至以何許者等絶悖之說。肆然發口。不少顧忌。究厥心腸。萬萬痛駭。許多章甫之齊聲討罪。可見一國之公憤。臣等謂前執義李惠祚。亟施竄配之典。斷不可已也。上曰。削去仕版。可也。出擧條徽之曰。丙申春。絳紗袍。以大紅貢緞造製。而此非夏節所進御。今則依前。以大紅熟綃造製。而冬節進御。以大紅貢緞造製。何如。上曰。古禮絳紗袍。冬節則貢緞。夏節則無紋紗。近年以熟綃通用矣。曾在先朝乙未。命復古制。而貢緞復古。紗則不復古者。以丙申夏節。異於常時故也。今則當依古例。以無紋紗磨鍊。可也。出擧條徽之曰。佩玉玉圭玉樑黈纊珠。皆新造乎。以舊件移用乎。上曰。何必新造。以舊件用之。可也。徽之曰。平天冠遠遊冠赤襪赤舄。當爲新造乎。上曰。依爲之。出擧條仍命退。諸臣以次退出。
정조 2년
戊戌三月二十一日午時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。國榮曰。晩後感候。何如。上曰。一樣矣。國榮曰。水剌進御無減乎。上曰。朝水剌。不得善進矣。國榮請診候。命醫官入診。命吉診候訖。奏曰。脈候別無異於常時。而比前度數稍大。此是一時微感矣。上曰。當進和解之劑乎。命吉對曰。若和解則甚好。蘇葉入生薑木米濃煎。時時進御。似好矣。上曰。交濟湯進御無害乎。命吉曰。感候未解之前別無效害矣。國榮曰。然則煎入湯劑。何以爲之乎。上曰。若無益而如有小害。則不必强進。還爲持去。可也。國榮曰。令醫官。蘇薑茶煎入乎。上曰。煎入。可也。命吉先退。命書傳敎曰。同副承旨李秉模。大司諫除授。牌招察任。又命書傳敎曰。承旨有闕代。吏曹參議李義翊除授。牌招察任。命退去。諸臣以次出。
정조 2년
戊戌三月二十一日未時。上御誠正閣。同副承旨入侍時。同副承旨李鎭衡。記事官鄭東浚徐龍輔金勉柱。以次進伏訖。上曰。右承旨入侍。出榻敎李義翊進伏。上曰。承旨新經吏議矣。郞階已釐正乎。義翊曰。未及釐正矣。上曰。近來祭官塡差。亦多不擇。此後則各別擇差。好矣。義翊曰。擧皆厭避。故每於塡差時。極爲紛挐矣。上曰。朝廷旣無紀綱。軍中又無紀律。近來事誠甚可悶。義翊曰。頃日陵幸還宮時。先廂有騎馬橫竹者。此亦大關紀律矣。上曰。然乎。此尤萬萬駭然矣。義翊曰。其時兵判。査覈決棍矣。上命書傳敎曰。訓局紀律之蕩然。難以勝言。先驅之退陣事。武㙯別監事。御前前排事。俱是難恕之大端。而其他近日動駕及帳殿駭然之事。不一而足。而尙此含忍者。實出於惜其官名之意。今因言端。又聞訓局有萬萬寒心之擧。師律何等嚴重。則先廂。至有橫竹騎馬之擧。筵臣亦果目擊。至欲拔箭云。此而不嚴加徵勵。後弊難防。前訓將張志恒。更當處分。爲先令兵判。更加査實其委折草記。該軍門當該將官及將校。一倂卽爲拿致。嚴覈以聞。仍命退。諸臣以次退出。
정조 2년
戊戌三月二十一日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。蘇薑茶進御後。感候。何如。上曰。頗有減勢矣。上曰。已聽傳敎乎。國榮曰。聽傳敎後。仍受命召矣。上曰。見今本局紀律無嚴。三軍無統。若不擇將以授。有莫可收拾之慮。故不得不授卿矣。國榮曰。元戎之任。何等至重。而初何近似於臣身乎。將符體重。天牌儼臨。故不得已黽勉趨承。而臣之情地。尤萬萬危蹙矣。上曰。予非不知卿巽讓之意。而今日之授此任。出於不得已之事。卿勿過辭焉。國榮曰。臣有至懇。前席實欲仰暴。而將臣之入侍辭免。有乖體統。將以文字。一陳於殿下之前矣。上曰。聞李義翊言。則頃日訓局陣中。有騎馬橫竹之卒云。尤涉駭然。方令兵判査實。此則不可不嚴懲矣。國榮曰。臣亦聞此言於祗迎諸宰都監。先廂果有橫竹之人。至欲拔箭云矣。上曰。軍門紀律。如是解弛。前大將。可謂罪上添罪矣。國榮曰。紀律之不嚴。誠爲駭然矣。命退去。諸臣以次出。
정조 2년
行都承旨洪國榮藥院直。行左承旨鄭民始受由。右承旨李義翊坐直。左副承旨徐有防坐。右副承旨李鎭衡坐。同副承旨申應顯坐直。注書柳孟養藥院直鄭東浚病。假注書李兢淵仕直。事變假注書未差。
정조 2년
李鎭衡。以都摠府言啓曰。今日入直內三廳武兼禁軍及軍兵等。中日習射。請出標信。答曰。知道。
정조 2년
申應顯啓曰。合辭方張之日。兩司無詣臺之員。除在外傳旨未下外。大司憲金華鎭。大司諫李秉模。倂卽牌招。何如。傳曰。允。
정조 2년
注書鄭東浚病代。李兢淵爲假注書。
정조 2년
傳于申應顯曰。御營大將入侍。
정조 2년
以公忠道敗船罪人移送原籍官事啓本回啓。傳于李鎭衡曰。宣惠廳。雖大臣衙門。乃是權設。則戶曹。當先爲回啓。而宣惠廳先爲之。事涉倒錯。此後則凡各該衙門稟處者。戶曹先爲回啓事定式。此啓本。更爲回啓事。分付。
정조 2년
備忘記。傳于申應顯曰。御營大將具善復拜訓鍊大將。
정조 2년
傳于申應顯曰。新除授訓鍊大將具善復。卽爲牌招。傳授命召。
정조 2년
傳于申應顯曰。訓鍊大將入侍。
정조 2년
以大司諫李秉模牌不進。罷職傳旨。傳于申應顯曰。只推。
정조 2년
備邊司薦望。以李漢膺爲御營大將。
정조 2년
申應顯啓曰。新除授御營大將李漢膺。卽爲牌招。傳授命召。何如。傳曰。允。
정조 2년
傳于申應顯曰。次對進定於明日。
정조 2년
傳于李義翊曰。右副承旨持朱子語類禮記檀弓儀禮通解續圖式卷入侍。
정조 2년
傳于申應顯曰。捧現告備邊郞。令該府。拿問嚴處。捧口招以聞。
정조 2년
李鎭衡。以兵曹言啓曰。依傳敎。訓鍊都監馬兵哨官趙毅鎭。馬兵差官鄭興周。龍旗宣傳官南愼五等。各決棍十五度後。汰去之意。敢啓。答曰。知道。
정조 2년
申應顯。以御營廳言啓曰。館峴補土時看役將校等。別單書入之意。敢啓。答曰。知道。
정조 2년
李義翊。以禮曹言啓曰。傳曰聞諸先儒之言。曰與其禮有餘而哀不足。不若哀有餘而禮不足。蓋禮由天理。哀自人情。禮固重矣。雖不得不從。哀之至處。亦不可不伸。是以禮因人情云者。誠達理之言也。顧今光陰荏苒。先大王喪制垂終。祥祀旣過。禫禮在卽。予雖强從禮防。奈此難抑至哀何哉。因此近有思得者。按禮曰祥而縞。是月禫徙月樂。又曰孟獻子。懸而不樂。夫子曰加於人一等。予則竊以爲斯乃今日所當法者也。予考國朝典禮。禫之日。陳軒縣如禮。樂陳振作。嗚呼。慨廓之餘。孺思益切。俯仰穹壤。惟有莫追之慟。則鳴玉被袗。縱循禮制。至若鍾鼓管籥之音。豈忍遽聞於當月乎。哀慕之心。無處可寓。有此諭示。莫曰無於國朝之典禮也。禮有徙月樂之文。則抑非可援之端乎。說者或以爲。古人禫祭。行於祥月之中。故禮曰是月禫。此云徙月者。指過祥月而謂也。噫。朱夫子豈不言禮當從厚乎。文公家禮之書成。而鄭玄之說不行。王甫之論見取。鄭之說旣絀。則後之看解禮經者。當從王之說矣。然則禮之是月禫云者。猶言是日哭也。而徙月樂。亦當以徙禫月看。恐是不悖於禮經本旨。今欲遵此而行。庶幾稽據無乖。情文俱備矣。又有說者借曰過矣。亦有上所引先儒之言。取捨於哀禮過不足間者。亦是執契之一道也。先大王禫畢。當月之內。大小法樂。可竝懸而不作。以慰予靡逮之哀慕。亦令禮曹知悉。著爲式令。又傳曰。先大王禫畢。當月之內。法樂懸而不作。有所下敎。而筵臣之議。多有覆難者。係是重大之事。不可自信矣。廣謀博詢。爛熳同歸。亦是洽好底事也。令弘文館。博考典禮。亦令禮官。收議於在外儒臣處事。命下矣。發遣本曹郞廳。問議于在外儒臣處。則祭酒宋德相以爲。竊以二十五月。如駒過隙。此正賢孝君子廓然靡逮之時也。今我殿下。外除俯就之餘。思欲自盡於憂吉之際。詢問至及於在野。臣不勝感歎欽仰之至。因伏念間月而禫。實鄭氏之說也。朱子初雖取王說。而畢竟以鄭說爲定。遂成後來通行之禮。則今聖敎中王說之互換。恐如古所引孝直順平。而雖出於一時偶然。其欲以是月禫徙月樂。一從間月之制看下者。深有得於禮宜從厚之義。亦暗合於夫子哀有餘之訓。則夫誰敢曰不可乎。抑臣聞卿大夫士庶家。禫而從吉。而其純吉。則必待翌月吉祭。此實禮經之意。而國家近規。禫祫相仍。無是月踰月之別。豈王朝行禮。與私家不同而然耶。今此聖敎所及。固符於踰月復常之制。而亦有愛禮之義。臣於此。尤不欲敢容他說矣云。前參議金亮行以爲。臣蔑學昧禮。不得仰對詢問之狀。曾已略陳之矣。今亦不敢猥有所對。只自伏地震越而已云。掌令金鍾厚以爲。臣之蒙陋。於帝王家禮。尤所昧昧。而竊伏讀聖敎下者。孝思之過時無已。藹然於一篇之中。固足以感動見聞。至引先儒哀有餘。而禮不足與禮當從厚之說。則益仰聖學之卓然。就令有些過中處。惟當將順之不暇。況禮記孟獻子章疏。謂禫祭暫縣。省樂而不恒作。至二十八月。乃作樂。當時人。禫後恒作樂。孟獻子。雖於禮是常。而特異餘人。故夫子云加於人。不謂加於禮。又禮記徙月樂疏。引鄭志曰旣禫。徙月而樂作。禮之正也。據此則我聖上緣情之敎。正得暗合於禮。藉曰帝王家。有異匹庶。列聖朝自有已例。此則以孔子所謂父母之喪。無貴賤一也。與滕父兄百官之謬說而斷。其得失足矣。臣於此。惟知欽承贊頌而已。何敢更容他議。抑臣旣與覩傳敎。不敢不別有附陳者。僭易死罪。傳敎有論祥月行禫之說之非。而謂文公家禮。捨鄭玄而取王肅矣。臣竊按記孟獻子章疏及朱子語類及儀禮通解續喪服圖式註所引朱子語。則恐聖敎所論王鄭說。似若有互換者。臣敢願殿下。命儒臣。檢考諸書而加講正焉云。掌令兪彦鏶以爲草莽賤臣。懵無知識。且有區區株守。迷不知改。前此屢辱下詢。一未仰對。今承明命。亦不敢隨衆獻議。罪積逋慢。益增悚蹙云。在外儒臣之議如此。上裁。何如。答曰。依議施行。至於王鄭說引喩之互換。誠如儒臣之言而當初傳敎中云然者。亦有一二考據。按禮之三年問篇曰。三年之喪。二十五月而畢。古本箋頭。有王肅之說。至以禫爲間一月云。而又有先儒之說中月而禫。在祥月從鄭玄之說。以此究之。家禮間一月禫之禮。似是捨鄭取王。而又考家禮及通解。與此古註本有異。而更考註疏。但有疏之引鄭王之說。亦無鄭王分明之論。故只取從古之意。以禮註爲主。有此傳敎中云云矣。今又更思。疏說如此。家禮小註及通解等衆說。與禮註之說有異。與其從難稽之古註。曷若從通行之衆說。今則從衆。踰於從古。原傳敎中鄭玄之說王肅之論之句。改以王肅之說鄭玄之論書出。鄭之說旣絀從王之說之句。亦改以王之說旣絀從鄭之說書出。
정조 2년
行都承旨洪國榮疏曰。伏以臣於昨者。忽奉元戎新命。將符體重。天牌踵臨。黽勉承膺。惶懼無地。經宿而餘汗。尙在背也。噫。臣渺然一書生耳。人之所以期臣。臣之所以自量者。初何嘗擬議於此等地位。而特以仁愛之天。慈愛太隆。薦剡之地。拂拭太過。掌戎以來。四易其符。至於見職。而濫竽極矣。鼴腹已滿。蚊負愈大。僨誤之來。不待明者而知矣。然此猶臣身計已憂。固不敢覼縷於日月之下。而其妨公務而掣國事。又安得不一陳也。夫訓局。爲五營之首。統三軍之衆。操鍊之日。先廂之行。非大將。不可委之於他人也決矣。且臣承命宿衛。夙夜在公。扈駕之任。守闕之道。亦非大將。不可委之於他人也決矣。兩局之職。熟非緊重。而猶或有代領之路。十里之出。不過晷刻。而亦實無離捨之隙。此則聖明之所俯燭。通朝之所共知也。嗚呼。殿下之所以愛臣庇臣者顧。何如。而夫何意慮之外。誤恩又降。臣愚死罪。亦不能無感。於天地之大也。嗚呼。殿下非視臣如子。臣何有今日。而臣情旣蹙矣。不訴於父。而向誰告哉。榻前陳辭。殊乖將臣之體。退而瀝血。敢此仰暴。伏乞天地父母。諒臣至懇。亟賜處分。以幸公私。不勝顒祝云云。答曰。省疏具悉。予之不謀於卿。畀卿元戎之任。予豈不知卿巽讓之心。而有是命也。誠以見今本局之事。無一可言者。師律軍紀。蕩析無餘。不得不擇將以授之。是以卿之心。有所未暇顧而然也。見卿疏本。宿衛重任。果有妨務之嘆。卿之訓將之任。今姑許遞。復授禁營之符。卿其安心。卽爲受符。
정조 2년
戊戌三月二十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間感候。何如。上曰。今日則快差矣。命讀公事。國榮讀奏。上曰。見卿之疏。所辭誠然。將欲循卿之志。而元戎之任。誰可代卿者乎。國榮曰。許多武將中。豈無元戎之可畀者乎。上曰。近來將望甚苟艱。亞將中如有可合之人。則次第通摠帥之望。好矣。國榮曰。亞將中可合通望者。當有三數人矣。上曰。張志恒。非但紀律之不嚴。軍中亦失人心云。然乎。國榮曰。似聞軍校多有怨聲云矣。上曰。身爲三軍之帥。若誠心撫恤。則豈有呼怨之事乎。具善復則雖欠剛嚴。尙愛恤士卒。故頗得軍心云矣。國榮曰。然矣。收拾軍心。武將中第一矣。命退去。諸臣以次出。
정조 2년
戊戌三月二十二日午時。上御誠正閣。御營大將入侍時。同副承旨申應顯。假注書李兢淵。記事官徐龍輔金勉柱。御營大將具善復。以次進伏訖。上謂善復曰。近來將望甚苟歎。亞將中可通摠戎使望者。有幾人乎。善復曰。亞將中有履歷可合通望者。有李敬懋李邦綏李國賢矣。上曰。平安兵使當入將望耶。善復曰。已經摠戎使。當入將望矣。上曰。城牒摘奸。今日爲之乎。善復曰。然矣。上曰。近來所築之城。果能完固乎。善復曰。各別申飭。故新築者。果皆完固矣。上曰。前訓將事。豈不可駭乎。向來武藝別監等事。已不成說。而今番先廂之拔鞭退馳。將校之橫竹行陣。俱極驚駭。予之平日倚任。何如。而其可如是乎。善復曰。先廂之退陣。誤認令旗之傳他令云。而至於橫竹事。臣亦未及聞之矣。上曰。將有下敎事。姑爲留待。仍命善復先退。上命讀都承旨洪國榮上疏。命書批答。上曰。新除授禁衝大將洪國榮。牌招授符。出榻敎仍命退。諸臣以次出。
정조 2년
戊戌三月二十二日未時。上御誠正閣。訓將入侍時。左承旨徐有防。假注書李兢淵。記事官徐龍輔金勉柱。訓鍊大將具善復。以次進伏訖。上曰。卿於元戎之任。非但宿研。知卿有謹愼之家風。故今玆特授。而以推穀之義。復此召見。卿須體予委畀之意。俾盡報故之道。可也。善復曰。臣之前後受恩。不勝感激。雖編於行伍之役。臣何敢辭也。而第臣筋力不逮。是甚悚悶矣。上曰。予於張志恒。其所委任。何如。而以近日形現之事言之。實非平昔所期待者也。都監事誠甚可悶。必以修擧爲務。可也。善復曰。見今都監軍卒。不成貌樣。是誠可悶矣。上曰。都監事。何故而如是耶。善復曰。軍兵以中旬之久不設行。甚爲失望矣。上曰。中旬近久不爲之。米布多儲乎。善復曰。似必有儲。而或用於軍器修補等事云矣。上曰。修補軍器。則近來軍容。豈如是乎。善復曰。軍兵之斥賣奉足。亦爲大弊云矣。上曰。何不禁之耶。善復曰。此弊嚴難禁之。而今已筵達。當申飭嚴禁矣。上曰。軍門雖尙紀律。而撫恤之政。亦不可少緩。必以恩威竝行。寬猛得中。爲務好矣。善復曰。聖敎誠然。當以收拾衆心。爲急先務矣。上曰。此是輦下親兵也。得其歡心。然後可爲矣。善復曰。然矣。上曰。都監事。非但紀律之解弛。以記簿言之。儲蓄無多。此豈所料者耶。善復曰。記簿中事。臣姑未知。而似有區處者矣。上曰。張志恒事。終有所可訝者。其所不能事事者。豈老昏而然乎。愚迷而然乎。卿須以予嘅咄之意。傳之可也。命書傳敎曰。御營大將出代間。訓將兼察事。牌招聽傳敎。善復曰。別哨甲冑。皆已造成。而巡邏洞役事。今方爲之矣。上曰。館峴補土時監董人員。書啓可也。仍命退。諸臣以次出。
정조 2년
戊戌三月二十二日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官康命吉。以次進伏訖。命吉奉湯劑進前。上進御。上曰。卿以宿衛防務之意陳懇。故不得已許解元戎之任。非但予心之甚悵。三軍之士。得將如卿。皆洽然悅服。今已許解。想必失望矣。國榮曰。軍心不無悵缺之意。而新大將。當務撫恤之政。衆心庶可鎭安矣。上曰。訓局紀律及軍制。旣如是解弛。則記簿所在。未必如數入庫。不可不一番反閱矣。國榮曰。訓局軍儲之枵然。卽衆所共知之事。本局需用。雖云浩繁。許多所入。每患不足。雖以封不動言之。留儲漸縮云。莫重軍儲。甚可悶矣。上曰。予於張志恒。委任之意。何如。而一自拜將之後。全不修擧。使軍心渙散。庫儲板蕩。至於莫可收撫之境。張志恒之如此。誠非意慮之外也。國榮曰。此人本嚴猛而小恩。軍中之不得歡心。想或然矣。而至於記簿之枵然。必有用處。似非大將染指矣。上曰。卿言好矣。予亦以爲決非大將之犯手也。國榮曰。此人素知廉簡。終非貪濁之人矣。命退去。諸臣以次出。
정조 2년
戊戌三月二十二日申時。上御誠正閣。右副承旨入侍時。右副承旨李鎭衡。假注書李兢淵。記事官徐龍輔金勉柱。以次進伏訖。上命讀禮曹山林收議草記。上曰。收議中。有王鄭之說互換云云者。予則以禮註爲主矣。山林之言如此。禮記檀弓篇及儀禮通解家禮諸書中王鄭之說。考見可也。鎭衡曰。家禮及通解之所引。與古註本有異。山林之言。似是矣。上曰。然矣。命書草記批答。上曰。收議傳敎之謄出者。亦多誤書處。不可不釐正矣。命書傳敎曰。絲綸謄布。何等愼重處。況問議山林文字。係是邦家典禮。一字之差誤。有悖於本旨之嫌。收議傳敎中孟獻子下。有禫字而不書。又於樂振作之句振字上。加書陳字。王肅之肅字。誤以甫字書之。取捨於哀禮過不足之之字。又不書。不察甚矣。收議進去郞廳。爲先從重推考。更卽釐正。仍命退。諸臣以次出。
정조 2년
戊戌三月二十二日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。闕外有儒生封章來伏者。是何處儒生。而以何事封章也。國榮曰。三南庶類。激憤於館學通文。而有此疏擧云矣。上曰。館學通文。何以爲之。而至於激憤之境也。國榮曰。以不許序齒之意。發通云矣。上曰。此輩其麗不億。而激憤於賢關。又有抗疏之擧。誠非細憂矣。國榮曰。當初賢關之發通。頗涉不緊矣。旣不欲序齒。則周當防塞而已。何必書諸文字。使不億之類。至於爲激憤之境乎。上曰。然矣。初無是事。則有何陳疏之擧乎。館學事誠可悶也。命讀諸道狀啓。國榮讀奏。上曰。非但畿內之暵乾。以諸道雨澤狀啓觀之。到處不雨。誠是異事。國榮曰。三南麥農。比他道最早成。而尙今惜雨。有判歉之慮。民事誠甚可悶矣。命退去。諸臣以次出。
정조 2년
行都承旨洪國榮藥院直。行左承旨鄭民始受由在外。右承旨李義翊坐。左副承旨徐有防坐。右副承旨李鎭衡坐直。同副承旨申應顯坐直。注書柳孟養受由鄭東浚病。假注書李兢淵藥院直金載瓚仕直。事變假注書柳文養仕。
정조 2년
注書柳孟養受由代。以金載瓚爲假注書。
정조 2년
事變假注書李兢淵陞付代。柳文養爲事變假注書。
정조 2년
傳于申應顯曰。大臣備局堂上引見。
정조 2년
李義翊。以春秋館郞廳言啓曰。因實錄廳草記。自癸未至壬辰十年時政記。更爲移奉事。允下。故自癸未至壬辰六十六冊。移奉云矣。敢啓。傳曰。知道。
정조 2년
又以實錄廳草記言啓曰。政院日記。自癸未至壬辰。癸未年取來事。允下矣。癸未日記十二卷。甲申日記十二卷。乙酉日記十二卷。丙戌日記十二卷。丁亥日記十三卷。戊子日記十二卷。己丑日記十二卷。庚寅日記十三卷。辛卯日記十二卷。壬辰日記十二卷合日記一百二十三卷翰送之意。敢啓。傳曰。知道。
정조 2년
又以春秋館郞廳言啓曰。時政記。今當陪往。而知春秋金鍾秀。同春秋鄭民始受由在外。知春秋尹東暹未肅拜。同春秋金華鎭方帶臺職。不得陪往云。知春秋尹東暹。卽爲牌招。以爲陪進之地。何如。傳曰。允。
정조 2년
吏批。有政。判書金鍾秀進。參判徐浩修病。參議未差。右承旨李義翊進。以嚴思憲爲正言。洪文泳爲正言。柳德中呂萬永爲持平。權恢爲獻納。沈命德爲執義。元啓英爲司諫。黃昇源爲副校理。姜忱爲修撰。黃景源爲知經筵。吳載純爲同義禁。鄭弘淳爲刑曹判書。金魯鎭爲戶曹參判。趙星逵爲禮曹正郞。洪樂莘爲司饔主簿。徐命善爲訓鍊都監都提調。李溵爲軍器都提調。趙重晦爲左參贊。
정조 2년
備邊司薦望。摠戎使金孝大李柱國李國賢。
정조 2년
申應顯。以禮曹言啓曰。徽寧殿追上徽號冊寶內入內出吉日。令日管推擇。則內入來四月二十二日辰時。內出同月二十四日辰時爲吉云。以此日時擧行。何如。傳曰。允。
정조 2년
又以禮曹言啓曰。儲慶宮順康園延祜宮綏吉園祭禮祭品祭官式例。問議大臣事。命下矣。臣景祜。就議大臣。別單書入之意。敢啓。傳曰。知道。
정조 2년
又以禮曹言啓曰。昭顯廟位主埋安吉日。令日官推擇。則來五月二十六日爲吉云。而昭顯世子神主埋安吉時。同日午時。愍懷嬪神主埋安吉時。同日未時爲吉云。以此時擧行。如何。傳曰。允。
정조 2년
又以禮曹言啓曰。綏吉園丁字閣營建時各項吉日時。令日管推擇。則開基四月十三日卯時先破北方。定礎同月十七日卯時先礎北礎。立柱同月十九日卯時先立北柱。上樑同日同時爲吉云。以此日時擧行。而開基告由祭祠后土祭。同月十三日卯時先行。所用雜物。令各該司。急速磨鍊進排事。竝以分付。何如。傳曰。允。
정조 2년
傳于申應顯曰。騎馬一匹立之。
정조 2년
傳于申應顯曰。別武士鄭東仁。高品調用。其下元錫龜。令本營門。從優施賞。
정조 2년
申應顯。以御營廳言啓曰。依傳敎。景慕宮後崗補土時看役牌將別武士元錫龜。從優施賞之意。敢啓。傳曰。知道。
정조 2년
戊戌三月二十三日。記事官姜彙鈺。義禁府。向前朴晉壽。莫重陵幸時植炬輸運之際。不善奉行之罪。照律。何如。啓目。傳曰。依允。
정조 2년
刑曹。以振威居洪召史。鳴其夫殺獄之冤。敢於衛外。肆然撃錚罪捧供。而所供如此。上裁。何如。啓目。傳曰。依允。前後登聞。非止一再兺除良。觀此供辭究厥事理。容有可恕之端是乎矣。其在重殺獄之道。不可輕易酌處是去乎。卽令該道。別定參覈官。與道臣。親執審理。狀聞爲良如敎。
정조 2년
戊戌三月二十三日辰時。上御誠正閣。都承旨入待時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。冬至使行。何間當爲入來乎。國榮曰。似於晦前。入來矣。上曰。今日次對。稟處者多乎。國榮曰。略有之云矣。上曰。開留上疏。今日亦爲稟處乎。國榮曰。當爲稟處云。而相換一節。問於海西道臣後處之爲請云矣。上曰。景慕宮後崗補土役處浩大。而日昨送人看審。則善爲修築云。訓將之誠心董役。極可感歎。國榮曰。自元陵補土時。此將臣。誠勤爲之。而今番巨役。亦爲速成。前後國役。效勞多矣。上曰。日瞻門外植木。善爲之矣。國榮曰。然矣。上曰。次對詣閤。命退去。諸臣以次出。
정조 2년
戊戌三月二十三日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官康命吉。以次進伏訖。命吉奉進湯劑。上進御。上曰。訓局事。旣不可掩置。而領相反閱之請甚是。故差遣御史。卿意則。何如。國榮曰。其在綜核之道。宜有一番反閱之擧矣。上曰。趙時偉。果可善爲耶。國榮曰。爲人甚勤幹矣。上曰。爲其人之道。亦不可置諸䵝昧之地。反庫而若無所犯者。則云云之說。自當脫空。豈不可幸乎。國榮曰。聖敎誠然矣。上曰。兼司僕料米。合爲萬餘石。而餘者不多云。豈不可怪乎。國榮曰。雖有傳說。豈有犯手之理乎。想必有區處而然矣。上曰。實錄廳三房抄節之役。今月內當告訖云。此可謂速畢耶。國榮曰。在前未有如今番之神速云。此實自上董飭之效矣。上曰。摠裁之任。欲使三相。交替當之。此果。何如。國榮曰。實錄體重。三相之交替爲之。果好矣。國榮讀奏政望。上落點。仍命退。諸臣以次出。
정조 2년
戊戌三月二十三日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。都監反閱。有何所聞乎。國榮曰。姑無所聞矣。上曰。都監財物。在於北營乎。國榮曰。北營則別無所儲。而布木錢穀。皆在於新營矣。上曰。禁營則近來儲蓄。何如。國榮曰。自臣受任以後。務從節約。別無遷動者。故卽今記簿。比前稍優。而木綿中。略有尺短者。故方爲改備矣。上曰。軍門之儲蓄。實爲緩急之需。則不宜輕易遷動矣。國榮曰。然矣。上曰。都監兼料。至於一萬餘石之多。當此輕費匱乏之時。此若付諸戶曹。則足可以當一隅。而盡爲歸虛者。豈不可惜乎。國榮曰。設置本意。則實急於養兵。而未暇恤輕費之耗縮矣。上命奏公事。仍命書判付。上曰。武藝別監春等試藝。明將爲之。訓將使之入來。可也。命退。諸臣以次出。
정조 2년
行都承旨洪國榮藥院直。行左承旨鄭民始受由在外。右承旨李義翊坐。左副承旨徐有防坐。右副承旨李鎭衡坐。同副承旨申應顯坐直。注書柳孟養受由鄭東浚病。假注書李兢淵藥院直金載瓚仕直。事變假注書柳文養仕。
정조 2년
藥房都提調臣徐命善。提調臣具允鈺。右承旨臣李義翊啓曰。伏未審夜間。聖體調攝。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此。仰稟。答曰。知道。慈殿慈宮氣候一樣。下敎日入侍。宜矣。
정조 2년
李義翊啓曰。左副承旨徐有防。因大司諫李秉模到院疏。謂有情勢。纔已出去。卽爲牌招。何如。傳曰。允。
정조 2년
李義翊。以實錄廳郞廳。以摠裁官意啓曰。以時政記陪往事。知春秋尹東暹知春秋之任。今姑改差。令該曹。口傳差出。待下批牌招。以爲趁卽陪往之地。何如。傳曰。允。
정조 2년
又以實錄廳意啓曰。堂上李衍祥。尙不行公。李義翊。方在夙夜之任。竝減下。其代行副司直李敬養吳載紹差下。郞廳曺遠振在外。洪文泳移拜臺職。沈豐之身病甚重。竝減下。其代前正言金宇鎭。校理黃昇源。前持平洪履健差下。分旁察任。何如。傳曰。允。
정조 2년
吏曹口傳政事。知春秋李重祜韓光會鄭好仁。兼實錄修撰官二李敬養吳載紹。兼實錄編修官三黃昇源洪履健金宇鎭。
정조 2년
申應顯。以二所巡廳言啓曰。去夜初更量。犯夜人幼擧李明寅執提。而依例移送秋曹之意。敢啓。傳曰。知道。
정조 2년
又以刑曹言啓曰。因二所巡廳啓辭。去夜初更量。犯夜人幼學李明寅。依例移送秋曹事。命下矣。犯夜人李明寅。依律文決笞三十度。放送之意。敢啓。傳曰。知道。
정조 2년
戊戌三月二十四日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。大司諫李秉模上疏。而以齋戒留院矣。上曰。何事也。國榮曰。向來洪樂任特放時不言兩司。竝請罷職矣。上曰。得無過乎。國榮曰。在臺閣之道。似當有此言矣。上曰。訓將入來乎。國榮曰。俄已來待矣。上詣隆孝門外幕次殿座。上曰。訓將入侍。訓鍊大將具善復進前。上曰。都監反庫。幾何爲之云乎。善復曰。姑未聞之矣。上曰。武藝別監之能爲技藝者絶無。若精擇則豈如是乎。善復曰。武藝別監。今亦有二窠。而有根着能技藝者甚難得。故將校之子枝族屬中謀免者。今方搜括矣。上曰。試藝分四隊爲之。今日內畢試。可也。上曰。他承旨入侍。右副承旨李鎭衡進前。上曰。知申則監煎後入侍。國榮先退。上曰。我國素稱産馬之鄕。而近來馬政之不成說。何故也。善復曰。似是牧養失其方而然矣。上曰。養馬千匹。則幾年可得幾匹耶。善復曰。五六年內。可得五六百匹云矣。上曰。彼國則善養馬云乎。鎭衡曰。臣於昨年赴燕時見之。閭巷之人。牧養數百匹馬者。比比有之矣。上曰。使行時。率去名武。使之孰知彼地山川風土。而兼習遠塗行役則。似好矣。善復曰。近亦或有率去者矣。上曰。武弁之已經水使者。猶爲軍官於大臣。而不得爲別軍職。何故也。善復曰。古例然矣。而頃年。因一大臣之陳達。已經水使。則雖大臣。不得爲軍官矣。上曰。李國賢。誰族也。善復曰。璿派矣。上曰。何泒乎。善復曰。大院君子孫矣。上曰。年歲幾何。善復曰。今爲六十五歲云矣。上曰。御將則年歲。幾何。善復曰。此亦六十五云矣。上曰。此則忠武公之孫耶。善復曰。然矣。國榮進前。上曰。武藝別監之可合者。多在將校族屬。而擧皆謀免。故訓將今方搜括云矣。國榮曰。臣亦聞之。而此果好矣。上曰。此等事久必解馳。訓將須惕念。好矣。國榮曰。武藝別監。卽近侍掖庭。不可不愼擇者也。臣意則先擇御前前排。而前排之中。又愼擇武藝別監則。似好矣。上曰。卿言甚有意見。使訓將。依此爲之。好矣。國榮曰。非但此也。訓將必盡心爲之。然後都監事。可以修擧矣。上曰。柳鎭夏昨年事。甚非矣。國榮曰。柳鎭夏事。旣有言端。敢此仰達矣。其時事誠有所失。而尙未收敍。恐有欠於寬大之政矣。上曰。訓將之意。何如。善復曰。爲人則純善矣。上曰。從當下敎矣。善復曰。武藝別監中技藝及身手之不合者。還屬于本哨。似好矣。上曰。予意亦如此。故今日親臨試藝。而召卿見之。依此爲之。好矣。上命書藥房批答。上曰。都提調提調入侍。都提調徐命善。提調具允鈺進前。命善曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。近頗暵乾。誠可悶矣。命善曰。姑不至甚旱矣。上曰。農家之望雨。來月尤緊耶。國榮曰。然矣而今亦以牟麥之暵乾。厲氣之熾盛。待雨甚緊矣。上曰。關西之外。亦有厲疫云乎。國榮曰。湖中亦有熾盛之漸云矣。善復曰。近有旱意。故濬川之役。將趁今爲之矣。命善曰。延祐宮冊寶欌。本宮則無之云。故將以延福殿所在者。移用矣。上曰。好矣。祭器亦可以移用耶。命善曰。然矣。命善曰。冊寶袱則昨已定奪。而玉冊衣。當以貢緞爲之矣。上曰。唯。命善曰。祔廟都監都廳安聖彬。方帶館職。本兼多有相妨處。本職則合有變通之道矣。上曰。改差。可也。出擧條允鈺曰。綏吉園丁字閣。將以祭廳改修。而材木多有不可用者云矣。上曰。不可用者。以新材改之。好矣。上曰。都監反庫。有何所聞乎。命善曰。姑未詳聞。而布木之在庫中者。未滿十同云。誠可駭矣。上曰。寧有是理乎。予則以爲必有區處者。而此等事。實非予所料也。命善曰。禁將之移拜訓將也。禁營軍卒。莫不涕泣失望云。禁將之得歡心於士卒。於此可知矣。上曰。知申輕財好施故如是矣。上曰。騎馬一匹立之。宣傳官具純。馳往新營。反庫之幾何爲之。知來。上謂善復曰。鑄錢何當始役乎。善復曰。方待物力之準備。而見樣錢。則已造置矣。上曰。見樣錢持入。善復承命奉進。上曰。錢體漸小。卽衰世之事也。此錢太小。不可用矣。國榮曰。非但體小。孔則太闊。不可久用矣。上曰。然矣。善復曰。又有大錢見樣。此則用當十錢矣。上曰。此則非桑弘羊。則決不可用矣。命善曰。何必創出無前之製乎。上曰。然矣。上曰。冬至使。何當入來乎。允鈺曰。二十二日。到平壤云。非久當入來矣。試藝畢。上命頒賞。上曰。都承旨入侍于誠正閣。仍還內。諸臣以次出。
정조 2년
行都承旨洪國榮藥院直。行左承旨鄭民始受由在外。右承旨李義翊坐。左副承旨徐有防傳旨未下。右副承旨李鎭衡坐直。同副承旨申應顯坐直。注書柳孟養受由鄭東浚病。假注書李兢淵藥院直金載瓚仕直。事變假注書柳文養仕。
정조 2년
申應顯。以都摠府言啓曰。今日入直內三廳武兼禁軍及軍兵等。當中日習射而國忌齋戒相値。不得爲之之意。敢啓。傳曰。知道。
정조 2년
申應顯啓曰。憲府連日監察茶時。事甚未安。除在外外。大司憲金華鎭。卽爲牌招。何如。傳曰。允。
정조 2년
傳于申應顯曰。同副承旨馳詣明陵。奉審以來。
정조 2년
李鎭衡啓曰。應敎林蓍喆。以實錄廳郞廳。晝仕出去矣。謂有情勢。陳疏徑出。原疏以國忌齋戒。纔已退却矣。所當直捧禁推傳旨。而此與在直無端徑出有異。推考警責。何如。傳曰。允。
정조 2년
備忘記。傳于李鎭衡曰。十三室十四室神主大王位。則有大祝矣。至於王后位。亦有大祝。有宮闈令。事甚無義。更爲考例草記事。分付都監。
정조 2년
又傳曰。冊禮都監禿平床。旣無可設之處。勿爲擧行。已於丙午年。亦有前例。處所雖以養和堂傳敎。而取考謄錄。則權停例矣。今番依此。都監知坐。正殿發冊後。正副使。只令詣差備。請尙傳內入。而自內則無行禮之事。依古例。只儀註磨鍊以入。儀仗陳列排設諸事。尊崇及進號外。無擧行之事。依此分付。
정조 2년
申應顯。以祔廟都監郞廳。以都提調意啓曰。依下敎。各都監儀仗繖扇輦輿床卓等物新造及修補數爻。諸執事員數。擔陪軍校等各年儀軌中名數。各項擇日。竝別單書入之意。敢啓。傳曰。知道。
정조 2년
傳于李鎭衡曰。使廳注書。實錄廳摘奸以來。
정조 2년
傳于李義翊曰。政事當日爲之。
정조 2년
傳于李鎭衡曰。再昨日政官。旣已入侍。故獨政啓辭及外任啓請。以擧條啓下。而正書政事。則以政廳啓辭例書入。當該政官。有不察之失。再昨日入來政官推考。
정조 2년
李鎭衡啓曰。臣與同副承旨申應顯伴直矣。纔已奉審出去。臣吏兵批政廳兼進之義。敢啓。傳曰。知道。
정조 2년
吏批。有政。判書金鍾秀受由在外。參判徐浩修進。參議未差。右副承旨李鎭衡進。吏批啓曰。判書受由在外。參議未差。小臣獨政未安。何以爲之。敢稟。傳曰。仍爲之。以李東煥爲典籍。洪國榮爲奎章閣提學。趙重晦爲造紙提調。權噵爲社稷提調。申禹相爲興陽縣監。洪樂恒爲慈仁縣監。慶再觀爲黃山察訪。光恩副尉金斗性。興恩副尉鄭在和。
정조 2년
兵批。判書李徽之進。右副承旨李鎭衡進。僉知三單具明遠朴春根林世載。護軍具敍五。副司直權噵李溎洪樂命徐晦修宋淳明洪梓成天柱鄭景瑞。